Μελέτη του υποπληθυσμού των ΝΚ-T(CD3+CD56+), των ΝΚ(CD3-CD56+) και άλλων υποπληθυσμών Τ λεμφοκυττάρων με τη μέθοδο της κυτταρομετρίας ροής σε άτομα με ψωρίαση πριν και μετά τη θεραπεία με ΝΒ–UVB ακτινοβολία
Authors: Παπαγιαννάκη Κωνσταντίνα 
Published: September 2021

Η ψωρίαση είναι μια χρόνια φλεγμονώδης δερματοπάθεια με περίπου 2% συχνότητα στο γενικό πληθυσμό. Σκοπός της μελέτης ήταν να συγκρίνουμε τους υποπληθυσμούς τωνCD3+,CD4+,CD8+,NK-T (CD3+CD56+,CD3+CD16+,CD3+CD16+CD56+),ΝΚ(CD3-CD16+,CD3-CD56+,CD3-CD16+CD56+), CD4+CD25+,CD8+CD25+, CD3+CLA+ σε υγιείς και ψωριασικούς καθώς και τις μεταβολές που συμβαίνουν στους παραπάνω υποπληθυσμούς μετά την θεραπεία με στενού φάσματος UVB ακτινοβολία(311nm). Σκοπός ήταν να διαπιστωθεί αν υπάρχουν διαφορές μεταξύ υγιών-ψωριασικών γεγονός που θα επιβεβαιώνει την συμμετοχή των παραπάνω υποπληθυσμών στην παθογένεια της νόσου αλλά και να διερευνηθεί αν η βελτίωση της κλινικής εικόνας μετά την φωτοθεραπεία σχετίζεται με μεταβολές στους παραπάνω υποπληθυσμούς. Στην έρευνα έλαβαν μέρος 20 άτομα με χρόνια κατά πλάκας ψωρίαση ηλικίας από 20-75 ετών με PASI score από 8,2 εώς 25,8. Από την έρευνα αποκλείσθηκαν οι ασθενείς που είχαν υποστεί συστηματική θεραπεία τον τελευταίο μήνα και τοπική θεραπεία τις τελευταίες 14 ημέρες. Στην έρευνα δεν συμπεριλήφθηκαν άτομα με άλλου τύπου ψωρίαση όπως φλυκταινώδη ψωρίαση ή ψωριασική ερυθροδερμία. Επίσης έλαβαν μέρος και 10 υγιείς μάρτυρες ηλικίας από 31 έως 62 ετών οι οποίοι δεν είχαν ιστορικό δερματολογικού νοσήματος. Όλοι οι εθελοντές προτού λάβουν μέρος στην έρευνα ενημερώθηκαν και υπέγραψαν το έντυπο συγκατάθεσης. Η έρευνα εγκρίθηκε από την επιτροπή Βιοηθικής και Δεοντολογίας του Καποδιστριακού Πανεπιστημίου Αθηνών. Η πρώτη λήψη περιφερικού αίματος έγινε πριν την έναρξη της θεραπείας με ΝΒ-UVB ακτινοβολία τρείς φορές την εβδομάδα και η δεύτερη λήψη αίματος έγινε μετά το τέλος της δωδέκατης συνεδρίας φωτοθεραπείας .Η επεξεργασία των δειγμάτων έγινε με τη μέθοδο της κυτταρομετρίας ροής και η ανάλυση των δειγμάτων έγινε σε κυτταρόμετρο ροής εξαπλού φθορισμού . Σύμφωνα με τα αποτελέσματα της μελέτης η φωτοθεραπεία με στενού φάσματος UVB ακτινοβολία αποτελεί μια αποτελεσματική θεραπεία για την καταπολέμηση της ψωρίασης και οδηγεί σε σημαντική μείωση του PASI score. Ο υποπληθυσμός των ΝΚ κυττάρων εμφανίσθηκε οριακά ελαττωμένος(p=0,052) μετά το τέλος των συνεδριών των φωτοθεραπειών. Δεδομένου ότι η δράση των NK κυττάρων δεν έχει διευκρινιστεί πλήρως στην ψωρίαση δεν γνωρίζουμε εάν η ελάττωση αυτή οφείλεται σε μετανάστευση των κυττάρων αυτών στο δέρμα προκειμένου να αναστείλουν τις φλεγμονώδεις διεργασίες ή πρόκειται για ¨αρνητική ¨ συνέπεια της ΝΒ-UVB. Η φωτοθεραπεία προκάλεσε αύξηση του πληθυσμού των CD3+CD4+CD25+ κυττάρων (p=0,037).Θα πρέπει να διερευνηθεί εάν ο πληθυσμός αυτός δρα θετικά στους ψωριασικούς ασθενείς και η αύξηση του σχετίζεται με την βελτίωση της κλινικής εικόνας βάση και της τελευταίας βιβλιογραφίας.O πληθυσμός των CD3+CD8+CD45RA-CCR7- μνημονικών κυττάρων βρέθηκε οριακά αυξημένος στους υγιείς σε σχέση με τους ασθενείς πρo θεραπείας (p=0,05)αλλά και μετά τη θεραπεία(p=0,003) ενώ η θεραπεία με UVB προκάλεσε αύξηση(p=0,002) των μνημονικών κεντρικών κυττάρων (CD3+CD4+CD45RA-CCR7+).Οι μεταβολές αυτές ίσως σχετίζονται με μία ανάλογη αύξηση αυτών των κυττάρων στο δέρμα των ψωριασικών ασθενών και απαιτείται ταυτόχρονη ανάλυση σε βιοψίες δέρματος και περιφερικό αίμα αφού βάση μελετών ο αριθμός των μνημονικών κυττάρων είναι αυξημένος στις ψωριασικές βλάβες.